คลังเติมทุนเอสเอ็มอีสปีดปล่อยกู้
ได้1.7พันล้านขยายได้2หมื่นล. อีก1-2เดือนลูกค้าแห่ขอฟื้นฟู
6 ธ.ค. 2554

ได้1.7พันล้านขยายได้2หมื่นล. อีก1-2เดือนลูกค้าแห่ขอฟื้นฟู
คลังไฟเขียวเพิ่มทุนเอสเอ็มอีแบงก์ต้นปีหน้า 1,700 ล้านบาท ดันปล่อยกู้เพิ่ม 2 หมื่นล้านบาท
นายโสฬส สาครวิศวะ กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์)เปิดเผยว่า กระทรวงการคลังแจ้งความคืบหน้าเรื่องที่ธนาคารขอเงินเพิ่มทุนจำนวน 




5,000 ล้านบาท ว่า จากการเสนอแปรญัตติงบประมาณของปี 2555 คาดว่าธนาคารจะได้เงินเพิ่มทุนทั้ง 5,000 ล้านบาทแน่ แต่กระทรวงการคลังจะทำการใส่เงินเพิ่มทุนก้อนแรกให้ก่อนจำนวน 1,700 ล้านบาท เมื่อเริ่มเบิกจ่ายงบประมาณปี 2555 ได้ในช่วงเดือน ม.ค.ก.พ. 2555 หลังจากนั้นจะทยอยเพิ่มทุนให้
ทั้งนี้ ณ สิ้นเดือน ต.ค.ที่ผ่านมา ธนาคารมียอดสินเชื่อคงค้าง 9.5 หมื่นล้านบาท มีเงินกองทุนต่อสินทรัพย์เสี่ยง หรือบีไอเอส 7.6% ถ้ากระทรวงการคลังเพิ่มทุนให้อีก 1,700 ล้านบาท จะทำให้ธนาคารสามารถขยายสินเชื่อได้อีกประมาณ 2 หมื่นล้านบาท
นายโสฬส กล่าวว่า ธนาคารยังคงเร่งปล่อยกู้เพื่อให้ยอดสินเชื่อคงค้างเพิ่มขึ้นที่ระดับ 1 แสนล้านบาท ภายในสิ้นปีนี้ แม้ที่ผ่านมาจะได้รับผลกระทบจากน้ำท่วมทำให้ยอด ปล่อยสินเชื่อในเดือน ต.ค. ลดลงกว่า 60% ทำให้ธนาคารปล่อยกู้ได้ไม่ถึง 1,000 ล้านบาท จากค่าเฉลี่ยปกติที่ธนาคารสามารถปล่อยกู้ได้ถึงเดือนละ 2,000 ล้านบาท
ทั้งนี้ คาดว่าการปล่อยสินเชื่อในเดือน พ.ย.ที่ผ่านมายังได้รับผลกระทบจากน้ำท่วมอยู่ แต่คาดว่าในช่วงเดือน ธ.ค. จะปรับตัวดีขึ้น เนื่องจากในเดือนนี้ธนาคารจะเร่งอนุมัติสินเชื่อ 2,000 ล้านบาท ตามมาตรการช่วยเหลือผู้ประกอบการที่ประสบภัยพิบัติปี 2554 เพื่อใช้ปรับปรุง ซ่อมแซม ฟื้นฟูกิจการ และหรือเป็นเงินทุนหมุนเวียน วงเงิน สูงสุดไม่เกิน 1 ล้านบาทต่อราย
สำหรับแผนปล่อยสินเชื่อในปี 2555 ธนาคารเตรียมออกสินเชื่อเพื่อ บรรเทาผลกระทบให้กับเอสเอ็มอีที่ประสบอุทกภัยในวงเงิน 2 หมื่นล้านบาท โดยจะเน้นกลุ่มผู้ประสบภัยในจังหวัดภาคกลางและกรุงเทพมหานคร ซึ่งจะแบ่งวงเงินเป็น 2 ส่วน คือ การปล่อยกู้ ให้เอสเอ็มอีสูงสุดไม่เกินรายละ 1 ล้านบาท มีวงเงิน 1 หมื่นล้านบาท และการปล่อยกู้ให้เอสเอ็มอีสูงสุดไม่เกินรายละ 5 ล้านบาท มีวงเงินอีก 1 หมื่นล้านบาท
“ขณะนี้มีลูกค้าที่เข้ามาขอเข้าโครงการบรรเทาผลกระทบแล้วหลายร้อยราย บางรายเลือกพักทั้งต้นและดอกเบี้ย บางรายขอพักเงินต้นจ่ายแต่ดอกเบี้ย คาดว่าในช่วง 1-2 เดือนนี้น่าจะมีลูกค้าที่ทยอยเข้าโครงการอีกนับพันราย” นายโสฬส กล่าว
แหล่งข่าวเปิดเผยว่า การปล่อยกู้สินเชื่อช่วย น้ำท่วมของธนาคารล่าช้า เพราะคณะกรรมการของธนาคารได้กำชับฝ่ายบริหารให้ขอนโยบายเป็นลายลักษณ์อักษรจากฝ่ายการเมือง เพื่อป้องกันความเสียหายที่เกิดขึ้น เพราะหากไม่ได้เงินเพิ่มทุน กองทุนต่อสินทรัพย์ของธนาคารจะต่ำกว่าเกณฑ์